CELEX: 52021PC0150
Language: mt
Date: 2021-03-30
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kumitat tal-Ambaxxaturi AKP-UE, fir-rigward tal-emenda tad-Deċiżjoni Nru 3/2016 tal-Kumitat tal-Ambaxxaturi AKP-UE dwar iċ-Ċentru għall-Iżvilupp tal-Intrapriżi (ĊŻE)

IL-KUMMISSJONI EWROPEA
            Brussell, 30.3.2021
            COM(2021) 150 final
            2021/0074(NLE)
            Proposta għal
            DEĊIŻJONI TAL-KUNSILL 
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-Ambaxxaturi AKP-UE, fir-rigward tal-emenda tad-Deċiżjoni Nru 3/2016 tal-Kumitat tal-Ambaxxaturi AKP-UE dwar iċ-Ċentru għall-Iżvilupp tal-Intrapriżi (ĊŻE)
            
               
         
         
            
               MEMORANDUM TA’ SPJEGAZZJONI
            
            
               1.Is-suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat tal-Ambaxxaturi AKP-UE b’rabta mal-adozzjoni prevista ta’ deċiżjoni li temenda d-Deċiżjoni Nru 3/2016 tal-Kumitat tal-Ambaxxaturi AKP-UE, bil-għan li l-Kuratur ikun jista’ jiżgura l-implimentazzjoni tal-fażi passiva taċ-Ċentru għall-Iżvilupp tal-Intrapriżi (ĊŻI) sakemm iċ-ĊŻI jkun salda l-obbligazzjonijiet kollha tiegħu u rrealizza l-assi kollha tiegħu.
            
            
               2.Kuntest tal-proposta
            
            
               2.1.Il-Ftehim ta’ Sħubija ta’ Cotonou
            
            
               Sa mill-2000, il-Ftehim ta’ Sħubija ta’ Cotonou
                  1
                kien il-qafas għar-relazzjonijiet tal-UE ma’ 79 pajjiż tal-AKP. Il-Ftehim ġie konkluż għal perjodu ta’ 20 sena, mill-1 ta’ Marzu 2000 sad-29 ta’ Frar 2020. Sussegwentement kien ġie rivedut fl-2005 u fl-2010.  
            
            
               Fl-4 ta’ Diċembru 2020 l-applikazzjoni tad-dispożizzjonijiet tal-Ftehim ta’ Sħubija ta’ Cotonou ġiet estiża għat-tieni darba permezz tad-deċiżjoni tal-Kumitat tal-Ambaxxaturi AKP-UE dwar il-miżuri tranżizzjonali sat-30 ta’ Novembru 2021, jew sad-dħul fis-seħħ tal-Ftehim il-ġdid, jew sal-applikazzjoni provviżorja tal-Ftehim il-ġdid bejn l-Unjoni u l-Istati AKP, skont liema tiġi l-ewwel
                  2
               .
            
            
               2.2.IL-KUMITAT TAL-AMBAXXATURI AKP-UE
            
            
               Il-Kumitat tal-Ambaxxaturi huwa stabbilit skont l-Artikolu 16 FSC. Dan jinkludi, minn naħa, ir-rappreżentant permanenti ta' kull Stat Membru tal-UE u rappreżentant tal-Kummissjoni, u min-naħa l-oħra, il-kap tal-missjoni ta' kull Stat tal-AKP għall-UE. 
            
            
               Il-Kumitat tal-Ambaxxaturi jassisti lill-Kunsill tal-Ministri fit-twettiq tal-kompiti tiegħu u jwettaq kwalunkwe mandat fdat lilu mill-Kunsill (l-Artikolu 16(2) FSC). F’dak ir-rigward, il-Kunsill tal-Ministri jista’ jiddelega setgħat lill-Kumitat tal-Ambaxxaturi (l-Artikolu 15(4) FSC). Huwa jissorvelja wkoll l-implimentazzjoni ta' dan il-Ftehim u l-progress lejn il-kisba tal-għanijiet li hemm fih.  
            
            
               Skont l-Artikolu 1 tar-Regoli ta’ Proċedura tal-Kumitat tal-Ambaxxaturi
                  3
               , dan għandu jiltaqa’ regolarment, b’mod partikolari biex iħejji l-laqgħat tal-Kunsill tal-Ministri, u meta dan ikun meħtieġ, fuq talba ta’ waħda mill-partijiet. L-Artikolu 5 tar-Regoli ta’ Proċedura tal-Kumitat tal-Ambaxxaturi jipprevedi wkoll proċedura bil-miktub.
            
            
               2.3.L-att previst tal-Kumitat tal-Ambaxxaturi AKP-UE
            
            
               Fid-39 sessjoni tiegħu li saret fid-19 u l-20 ta’ Ġunju 2014 f’Najrobi, il-Kunsill tal-Ministri AKP-UE qabel, f’Dikjarazzjoni Konġunta, li jipproċedi bl-għeluq ordnat taċ-ĊŻI, korp tekniku konġunt tal-Ftehim ta’ Sħubija AKP-UE stabbilit fl-Anness III tiegħu. F’din id-Dikjarazzjoni Konġunta, il-Kunsill tal-Ministri, skont l-Artikolu 15(4) FSC, iddelega setgħat lill-Kumitat tal-Ambaxxaturi AKP-UE biex jieħu d-deċiżjonijiet meħtieġa, “inkluż l-emenda rilevanti għall-Anness III tal-Ftehim ta’ Cotonou”
                  4
               .
            
            
               Il-Kumitat tal-Ambaxxaturi AKP-UE, fid-Deċiżjoni Nru 4/2014
                  5
                tiegħu, awtorizza lill-Bord Eżekuttiv taċ-ĊŻI biex jieħu kull miżura xierqa biex iħejji għall-għeluq taċ-ĊŻI. Sussegwentement, il-Bord Eżekuttiv taċ-ĊŻI iffirma kuntratt ma' Kuratur sal-31 ta' Diċembru 2016.
            
            
               Skont id-Deċiżjoni Nru 3/2016 tal-Kumitat tal-Ambaxxaturi AKP-UE (minn hawn ’il quddiem imsejħa d-“Deċiżjoni Nru 3/2016”)
                  6
               , il-fażi tal-għeluq ġiet segwita minn “fażi passiva” li fiha ċ-ĊŻI jeżisti biss għall-finijiet tal-likwidazzjoni tiegħu. 
            
            
               Id-Deċiżjoni Nru 3/2016 introduċiet il-bidliet meħtieġa fl-Anness III tal-Ftehim ta’ Sħubija AKP-UE u tikkostitwixxi l-qafas legali l-ġdid taċ-ĊŻI mill-1 ta’ Jannar 2017 (l-Artikolu 3(1) tad-Deċiżjoni Nru 3/2016).
            
            
               Il-fażi passiva, ġestita minn Kuratur, tinkludi kompiti amministrattivi, fost l-oħrajn, iż-żamma tal-arkivji taċ-ĊŻI, l-għoti ta' tweġibiet għal kull formalità amministrattiva, jew li jiġu ġestiti xi tilwimiet li jkun fadal li ma setgħux jingħalqu waqt il-fażi tal-għeluq. Il-fażi passiva bdiet fil-jum wara l-fażi tal-għeluq, jiġifieri l-1 ta' Jannar 2017. Skont il-premessi tad-Deċiżjoni Nru 3/2016, kienet l-intenzjoni tal-Kumitat tal-Ambaxxaturi AKP-UE li l-fażi passiva għandha tintemm wara perjodu ta’ 4 snin jew meta ċ-ĊŻI jkun salda l-obbligazzjonijiet kollha tiegħu u rrealizza l-assi kollha tiegħu, skont liema jseħħ l-ewwel.
            
            
               Skont l-Artikolu 2(1) tad-Deċiżjoni Nru 3/2016, qabel tmiem il-fażi tal-għeluq, jiġifieri fil-31 ta' Diċembru 2016, il-Kummissjoni Ewropea jenħtieġ li tikkuntratta Kuratur biex jiżgura l-implimentazzjoni tal-fażi passiva mill-1 ta' Jannar 2017 għal perjodu ta' erba' snin, jew sa meta ċ-ĊŻI jkun salda l-obbligazzjonijiet kollha tiegħu u rrealizza l-assi kollha tiegħu, skont liema jseħħ l-ewwel. Sussegwentement, il-Kummissjoni ffirmat kuntratt ta’ servizz mal-Kuratur fil-21 ta’ Diċembru 2016 għal perjodu ta’ implementazzjoni inizjali ta’ erba’ snin.
            
            
               Fl-aħħar xhur tal-2020, deher li ċ-ĊŻI ma kienx se jkun salda l-obbligazzjonijiet kollha tiegħu u lanqas irrealizza l-assi kollha tiegħu sal-31 ta’ Diċembru 2020.
            
         
         
            
               Għalhekk, il-Kumitat tal-Ambaxxaturi AKP-UE għandu jadotta emenda għall-Artikolu 2(1) tad-Deċiżjoni Nru 3/2016, bil-ħsieb li l-Kuratur ikun jista’ jiżgura l-implimentazzjoni tal-fażi passiva taċ-ĊŻI sakemm iċ-ĊŻI jkun salda l-obbligazzjonijiet kollha tiegħu u rrealizza l-assi kollha tiegħu. Dan se jiżgura l-għeluq xieraq tal-implimentazzjoni tal-fażi passiva taħt il-ġestjoni tal-Kuratur. Il-membri tal-Kumitat tal-Ambaxxaturi tal-Organizzazzjoni tal-Istati AKP indikaw il-qbil tagħhom għal tali emenda f’Jannar 2021.
            
            
               3.Il-pożizzjoni li għandha tittieħed f’isem l-Unjoni
            
            
               Il-Kummissjoni tipproponi li l-Unjoni taqbel mal-emenda prevista tal-Artikolu 2(1) tad-Deċiżjoni Nru 3/2016. Il-pożizzjoni proposta tal-Unjoni għandha tittieħed f’sessjoni tal-Kumitat tal-Ambaxxaturi AKP-UE jew permezz ta’ proċedura bil-miktub, kif adatt.
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Il-Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li jridu jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp ikkonċernat. Dan jinkludi wkoll l-istrumenti li ma għandhomx effett vinkolanti skont il-liġi internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  7
               .
            
            
               4.1.2.Applikazzjoni għall-każ preżenti
            
            
               Il-Kumitat tal-Ambaxxaturi AKP-UE huwa korp stabbilit minn ftehim, jiġifieri l-Ftehim ta' Sħubija ta’ Cotonou.
            
            
               L-att li l-Kumitat tal-Ambaxxaturi AKP-UE huwa msejjaħ li jadotta jikkostitwixxi att b’effetti legali. L-att previst se jkun vinkolanti skont id-dritt internazzjonali b’konformità mal-Artikoli 15 u 16 tas-CPA. Skont l-Artikolu 15(3) FSC, il-Kunsill tal-Ministri jista’ jieħu deċiżjonijiet li huma vinkolanti fuq il-Partijiet tal-Ftehim, filwaqt li f’konformità mal-Artikolu 15(4) FSC, il-Kunsill tal-Ministri jista’ jiddelega setgħat lill-Kumitat tal-Ambaxxaturi. Il-Kumitat tal-Ambaxxaturi huwa mwaqqaf skont l-Artikolu 16 tal-FSC. Skont l-Artikolu 16(2) tal-FSC, il-Kumitat tal-Ambaxxaturi jista’ jadotta jew jemenda deċiżjonijiet vinkolanti fuq il-partijiet permezz tal-mandat mogħti lilu mill-Kunsill tal-Ministri.
            
            
               L-Unjoni Ewropea hija parti kontraenti flimkien mal-Istati Membri għall-Ftehim ta’ Sħubija ta’ Cotonou u għalhekk tkun marbuta bid-deċiżjoni prevista tal-Kumitat tal-Ambaxxaturi.
            
            
               L-att previst ma jissupplimentax u ma jemendax il-qafas istituzzjonali tal-Ftehim.
            
            
               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) TFUE
            
            
               4.2.Bażi ġuridika sostantiva
            
            
               4.2.1.Il-Prinċipji
            
            
               Il-bażi ġuridika sostantiva biex tittieħed deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li dwaru għandha tittieħed pożizzjoni f’isem l-Unjoni. Jekk l-att previst ikollu żewġ miri jew żewġ komponenti, u jekk waħda minn dawn il-miri jew wieħed minn dawn il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik meħtieġa mill-mira jew mill-komponent prinċipali jew predominanti.
            
            
               4.2.2.Applikazzjoni għall-każ preżenti
            
            
               Il-bażi ġuridika sostantiva tad-Deċiżjoni tal-Kunsill għandha tkun l-istess bħal dik għall-adozzjoni tad-Deċiżjoni tal-Kunsill (UE) 2016/1098 tal-4 ta’ Lulju 2016 dwar il-pożizzjoni li għandha tittieħed f’isem l-Unjoni Ewropea fil-Kumitat tal-Ambaxxaturi AKP-UE fir-rigward tar-reviżjoni tal-Anness III għall-Ftehim ta’ Sħubija AKP-UE
                  8
               , jiġifieri l-Artikolu 209(2) TFUE.
            
            
               4.3.Konklużjoni
            
         
         
            
               Il-bażi ġuridika tad-deċiżjoni proposta jenħtieġ li tkun l-Artikolu 209(2) tat-TFUE flimkien mal-Artikolu 218(9) tat-TFUE.
            
            
               5.Pubblikazzjoni tal-att previst
            
            
               Peress li l-att tal-Kumitat tal-Ambaxxaturi AKP-UE ser jemenda d-Deċiżjoni Nru 3/2016 tal-Kumitat tal-Ambaxxaturi AKP-UE, huwa xieraq li jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.
            
            
               2021/0074 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kumitat tal-Ambaxxaturi AKP-UE, fir-rigward tal-emenda tad-Deċiżjoni Nru 3/2016 tal-Kumitat tal-Ambaxxaturi AKP-UE dwar iċ-Ċentru għall-Iżvilupp tal-Intrapriżi (ĊŻE)
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 209(2) tiegħu,  flimkien mal-Artikolu 218(9) tiegħu,
            
            
               Wara li kkunsidra l-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku min-naħa l-waħda, u l-Komunità Ewropea u l-Istati Membri tagħha, min-naħa l-oħra, (minn hawn ’il quddiem imsejjaħ “il-Ftehim ta’ Sħubija AKP-UE"),
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikolu 15(4) tal-Ftehim ta' Sħubija AKP-UE jgħid li l-Kunsill tal-Ministri AKP-UE jista' jiddelega setgħat lill-Kumitat tal-Ambaxxaturi AKP-UE. 
            
            
               (2)Fid-39 sessjoni tiegħu li saret fid-19 u l-20 ta' Ġunju 2014 f'Nairobi, il-Kunsill tal-Ministri AKP-UE qabel, f'Dikjarazzjoni Konġunta, li jipproċedi bl-għeluq ordnat taċ-Ċentru għall-Iżvilupp tal-Intrapriżi (minn hawn 'il quddiem imsejjaħ iċ-ĊŻE). Għal dan il-għan, il-Kunsill tal-Ministri AKP-UE iddeċieda li jagħti delega ta' setgħat lill-Kumitat tal-Ambaxxaturi AKP-UE biex imexxi l-kwistjoni 'l quddiem bil-ħsieb li jadotta d-deċiżjonijiet neċessarji.
            
            
               (3)Ir-reviżjoni tal-Anness III tal-Ftehim ta’ Sħubija AKP-UE ġiet adottata bid-Deċiżjoni Nru 3/2016 tal-Kumitat tal-Ambaxxaturi AKP-UE tat-12 ta’ Lulju 2016
                  9
                li introduċiet il-bidliet meħtieġa fl-Anness III għall-Ftehim ta’ Sħubija AKP-UE, kif ukoll stabbiliet il-qafas legali l-ġdid taċ-ĊŻI mill-1 ta’ Jannar 2017, li matulu l-personalità ġuridika tiegħu tinżamm biss għall-finijiet tal-likwidazzjoni tiegħu.
            
            
               (4)L-Artikolu 2(1) tad-Deċiżjoni 3/2016 jistipula li Kuratur jenħtieġ li jiżgura l-implimentazzjoni tal-fażi passiva sa mill-1 ta' Jannar 2017 għal perjodu ta' erba' snin, jew sakemm iċ-ĊŻI jkun salda l-obbligazzjonijiet kollha tiegħu u rrealizza l-assi kollha tiegħu, skont liema jseħħ l-ewwel.
            
            
               (5)Iċ-ĊŻI ma għandux ikun salda l-obbligazzjonijiet kollha tiegħu jew irrealizza l-assi kollha tiegħu qabel il-31 ta’ Diċembru 2020. Għalhekk huwa meqjus neċessarju li tiġi emendata d-Deċiżjoni 3/2016 tal-Kumitat tal-Ambaxxaturi AKP-UE biex jiġi żgurat l-għeluq xieraq tal-implimentazzjoni tal-fażi passiva taħt il-ġestjoni tal-Kuratur.
            
            
               (6)F’waħda mil-laqgħat tiegħu, jew permezz ta’ proċedura bil-miktub, il-Kumitat tal-Ambaxxaturi AKP-UE għandu jadotta l-emenda għad-Deċiżjoni Nru 3/2016.
            
            
               (7)Huwa xieraq li tiġi stabbilita l-pożizzjoni li trid tittieħed f’isem l-Unjoni fil-Kumitat tal-Ambaxxaturi AKP-UE, peress li l-att previst jorbot lill-Unjoni.
            
            
               ADOTTA DIN ID-DEĊIŻJONI:
            
         
         
            
               Artikolu 1
            
            
               Il-pożizzjoni li għandha tiġi adottata mill-Unjoni fil-Kumitat tal-Ambaxxaturi AKP-UE rigward iċ-ĊŻI hija
            
            
               –li l-Artikolu 2(1) tad-Deċiżjoni 3/2016 tal-Kumitat tal-Ambaxxaturi AKP-UE jiġi sostitwit b’dan li ġej: “Il-Kummissjoni Ewropea għandha tikkuntratta Kuratur biex jiżgura l-implimentazzjoni tal-fażi passiva sakemm iċ-ĊŻI ikun salda l-obbligazzjonijiet kollha tiegħu u rrealizza l-assi kollha tiegħu”;
            
            
               –li d-deċiżjoni tal-Kumitat tal-Ambaxxaturi AKP-UE li temenda d-Deċiżjoni 3/2016 tal-Kumitat tal-Ambaxxaturi AKP-UE tapplika mill-1 ta’ Jannar 2021.
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
            
               Wara l-adozzjoni tagħha, id-Deċiżjoni tal-Kumitat tal-Ambaxxaturi AKP-UE għandha tiġi ppubblikata f'Il-Ġurnal Uffiċjali tal-Unjoni Ewropea. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ftehim li jemenda għat-tieni darba l-Ftehim ta' Sħubija bejn il-Membri tal-Grupp ta' Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta' Ġunju 2000 (ĠU 2000 L 317, 15.12.2000, p. 3); ĠU L 287, 28.10.2005, p. 4; ĠU L 287, 4.11.2010, p. 3 )
               
               
                  
                     (2)
                  
                        Id-Deċiżjoni Nru 2/2020 tal-Kumitat tal-Ambaxxaturi AKP-UE tal-4 ta' Diċembru 2020 li temenda d-Deċiżjoni Nru 3/2019 tal-Kumitat tal-Ambaxxaturi AKP-UE li tadotta miżuri tranżizzjonali skont l-Artikolu 95(4) tal-Ftehim ta' Sħubija AKP-UE (ĠU 2020 L 420, 14.12.2020, p. 32).
               
               
                  
                     (3)
                  
                        Id-Deċiżjoni Nru 3/2005 tal-Kunsill tal-Ministri AKP-UE tat-8 ta’ Marzu 2005 dwar l-adozzjoni tar-Regoli ta’ Proċedura tal-Kumitat tal-Ambaxxaturi AKP-KE (ĠU L 95, 14.04.2005, p. 51).
               
               
                  
                     (4)
                  
                        Dikjarazzjoni Konġunta AKP-UE dwar iċ-Ċentru għall-Iżvilupp tal-Intrapriżi (ĊŻI), 3 ta’ Lulju 2014, AKP-UE 2120/14.
               
               
                  
                     (5)
                  
                        Id-Deċiżjoni Nru 4/2014 tal-Kumitat tal-Ambaxxaturi AKP-UE tat-23 ta' Ottubru 2014 rigward il-mandat li għandu jingħata lill-Bord Eżekuttiv taċ-Ċentru għall-Iżvilupp tal-Intrapriżi (ĊŻI) (ĠU L 330, 15.11.2014, p. 61).
               
               
                  
                     (6)
                  
                        Id-Deċiżjoni Nru 3/2016 tal-Kumitat tal-Ambaxxaturi AKP-UE rigward ir-reviżjoni tal-Anness III tal-Ftehim ta' Sħubija AKP-UE (ĠU L 192, 16.7.2016 p. 77).
               
               
                  
                     (7)
                  
                        Sentenza tal-Qorti tal-Ġustizzja tas-7 ta’ Ottubru 2014 fil-Kawża Il-Ġermanja vs Il-Kunsill,  C-399/12, ECLI:EU:C:2014:2258, il-paragrafi 61 sa 64. 
               
               
                  
                     (8)
                  
                        ĠU L 182, 7.7.2016, p. 39–43.
               
               
                  
                     (9)
                  
                        Id-Deċiżjoni Nru 3/2016 tal-Kumitat tal-Ambaxxaturi AKP-UE rigward ir-reviżjoni tal-Anness III tal-Ftehim ta' Sħubija AKP-UE (ĠU L 192, 16.7.2016 p. 77).